**KISKŐRÖS VÁROS POLGÁRMESTERE**

**ELŐTERJESZTÉS**

(a Képviselő-testület 2023. június 21.-i ülésére)

**TÁRGY: KISKŐRÖS VÁROS ÖNKORMÁNYZATÁNAK KÖZÉP- ÉS HOSSZÚ TÁVÚ VAGYONGAZDÁLKODÁSI TERVE**

A nemzeti vagyonról szóló CXCVI. törvény (a továbbiakban: Nvtv.) 7. § (1)-(2) bekezdése szerint a nemzeti vagyon - ezen belül az önkormányzati vagyon - alapvető rendeltetése a közfeladat ellátásának biztosítása, a feladatellátáshoz kapcsolódó infrastruktúra biztosítása, a lakosság közszolgáltatásokkal történő ellátása. A nemzeti vagyonnal felelős módon, rendeltetésszerűen kell gazdálkodni. A nemzeti vagyongazdálkodás feladata a nemzeti vagyon megőrzése, értékének és állagának védelme, rendeltetésének megfelelő, az önkormányzat mindenkori teherbíró képességéhez igazodó, elsődlegesen a közfeladatok ellátásához és a mindenkori társadalmi szükségletek kielégítéséhez szükséges, egységes elveken alapuló, átlátható, hatékony és költségtakarékos működtetése, értéknövelő használata, hasznosítása, gyarapítása, továbbá az állam vagy a helyi önkormányzat feladatának ellátása szempontjából feleslegessé váló vagyontárgyak elidegenítése, azzal, hogy a nemzeti vagyon megőrzése érdekében végzett bontás vagy átalakítás nem minősül az állag védelmi kötelezettség megszegésének. A kiemelt kulturális örökségvédelmi és természetvédelmi szempontok - kulturális és természeti értékek jövő nemzedékek számára való megőrzése érdekében történő - érvényesítésének nem akadálya a vagyon értékváltozása.

Az Nvtv. 9. § (1) bekezdése előírja, hogy a helyi önkormányzatok vagyongazdálkodásának kiszámíthatósága és tervszerűsége érdekében az önkormányzatoknak közép- és hosszú távú vagyongazdálkodási tervet kell készíteniük.

Az Nvtv-ben rögzített felhatalmazásra tekintettel Kiskőrös Város Önkormányzata a közép- és hosszú távú vagyongazdálkodási terv elkészítésének kötelezettségét az önkormányzati vagyonról, a vagyon hasznosításáról szóló 26/2012. (XII.19.) önk. rendeletének (a továbbiakban: Vagyonrendelet) 32. §-ában szabályozta, mely szerint az önkormányzat 1 évre szóló középtávú vagyongazdálkodási tervet készít, mely a vagyonkimutatásnak megfelelő szerkezetben tartalmazza a középtávú terv időszakának első és utolsó napján várható vagyoni adatokat. Az 5 évre szóló hosszú távú vagyongazdálkodási tervnek a közfeladatok ellátását biztosító vagyont, valamint a tervidőszakra tervezett, célszerűségi és hatékonysági szempontoknak megfelelő vagyonváltozást kell tartalmaznia, figyelembe véve a nemzeti vagyon megőrzése és védelme, valamint a nemzeti vagyonnal való felelős gazdálkodás szerinti alapelveket. A hosszú távú vagyongazdálkodási tervnek az önkormányzat gazdasági programjával összhangban kell elkészíteni.

A közép- és hosszú távú vagyongazdálkodási terv elkészítése során egyaránt figyelembe kellett venni az önkormányzati gazdálkodás elkövetkezendő időszakában tervezett változásait, amelyek a vagyon használatára, hasznosítására (lakásbérlet, helyiségbérlet, termőföldek haszonbérbe adása, üzemeltetési-működtetési feladatok ellátása), illetve a vagyon elidegenítésére és gyarapítására (adásvétel, beruházások, fejlesztések) egyaránt vonatkoznak. Az Önkormányzat célja, az első sorban közfeladat ellátását szolgáló vagyon értékének megőrzése, gyarapítása, gazdaságos működtetése, a lakosság minél magasabb színvonalú közszolgáltatásokkal történő ellátásának biztosítása.

A határozat-tervezet 1. számú melléklete a közép-, 2. számú melléklete a hosszú távú vagyongazdálkodási terveinek tervezetét tartalmazza.

A közép- és hosszú távú vagyongazdálkodási tervet a költségvetési ügyekért felelős bizottság egyetértésével a Képviselő-testület fogadja el.

A fentiek alapján javaslom, hogy a Képviselő-testület a határozat-tervezetben foglaltak szerint döntsön.

**Kiskőrös, 2023. június 13.**

 **Domonyi László s.k.,**

 **polgármester**

**HATÁROZAT-TERVEZET**

Kiskőrös Város Képviselő-testülete **-** az önkormányzati vagyonról, a vagyon hasznosításáról szóló 26/2012. (XII.19.) önk. rendelet 32. §-ában foglaltak szerint – az önkormányzat közép- és hosszú távú vagyongazdálkodási tervét a határozat-tervezet 1. számú és 2. számú mellékletében foglaltak szerint elfogadja.

**Felelős:** polgármester

**Határidő:** értelemszerűen